Di Êrîşa Dronî ya Hûsîyan de 12 Kes li Erebistana Saudî Birîndar Bûn
Serhildêrên Hûsîyan gelek caran balafirgeha Abha ya ku li başûrê Erebistana Saudî nêzî sînorê Yemenê ye bi dronan û mûşekan armanc dikin.
Koalîsyona bi pêşengîya Erebîstana Saudî ku dijî Hûsîyên Yemenê yên girêdayî Îranê şer dimeşîne îro Pencşemê di derbarê erîşeke nû ya Hûsîyan de agahî weşand. Koalîsyonê da zanîn ku li firokxaneya Abha ya Erebistana Saudî bi şarapnelên droneke ku îro ji alîyê sîstema berevanîya esmanî ve hatiye tekbirin, 12 kes birîndar bûne. Kanala nûçeyan ya dewleta Saudî Îxbarîye ji zarê karbidestên koalîsyonê got ku di nav birîndaran de rêwî û karker hene. Du welatî yên Saudî û hejmareke welatî yên Bangladeş, Nepal, Hindistan, Fîlîpîn û Srî Lankayê bi sivikî birîndar bûne. Herwiha, medyaya dewleta Saudî ragihand ku şarapnelên ji êrîşa dronî ya nîvroyê ketiye nava qada firokxaneyê û hinek camên wê hilweşîyane. Lê, hate dîyar kirin ku rewşa li firokxaneya sivîl ya li Abha niha normal bûye û firîn jinû ve destpê kirine. Di daxuyaniyekê de ku ji hêla televîzyona Saudî ya El Erebîye hate weşandin de jî de, koalîsyonê hişyarî da gelê li paytexta Sanaa ku di 72 saetên pêş de ji cihên sivîlan yên ku jbo armancên leşkerî têne bikar anîn, dûr bisekinin. Berdevikê leşkerî yê Hûsîyan Yahya Sarea îro da zanîn ku komê bi droneke ya Qasef 2 êrîşê firokxaneya Abha kiriye. Serhildêrên Hûsîyan gelek caran balafirgeha Abha ya ku li başûrê Erebistana Saudî nêzî sînorê Yemenê ye û hin heremên din yên welêt bi dronan û mûşekan armanc dikin. Piranîya wan heya niha hatine têk birin, lê çend kes hatine kuştin û çend kes jî birîndar bûne. Koalîsyon jî bi rêkûpêk dijî armancên leşkerî yên Hûsîyan li Yemenê êrîşên esmanî pêk tîne. Koalîsyon ji destpêka sala 2015’an ve, dijî serhildêrên Hûsîyan şer dike, piştî ku komê hikûmeta Yemenê ya ku ji hêla navneteweyî ve tê naskirin ji desthilatdariyê xist û ji paytext Sana derxist.